公埔國小-五年級閩南語演說題目

《破病的時陣》

各位評判老師，各位同學逐家好，我是編號第○號，今仔日我欲演說的題目是破病的時陣。

在來我是一个真健康的囡仔，運動埕就是我的舞臺，毋管走標運動，抑是拍籃球、摃野球，我攏袂輸一隻土雞仔，足罕得破病。雖然有一擺反跤刀，毋過睏一醒了後，我就閣活跳跳矣！我毋捌吊大筒，毋捌蹛病院，人講「好額毋值著會食，好命毋值著勇健」，按呢講來，我就是上蓋好額佮上蓋好命的人囉！

頭一擺體會著破病是啥物，是佇舊年我生日彼工，阮阿母專工買上鮮的干貝轉來煮。拄仔煎好的干貝，芳味有夠唌人，我趕緊夾一塊欲來食，啥知影才啖一下爾，喙脣隨就感覺麻麻腫腫，嚨喉若像予人束咧，害我強欲袂喘氣，紲落來，頭殼楞楞，規身軀紅紅一點一點，原來起凊瘼矣。阿母看毋是勢，緊載我去掛急診。

醫生講，這毋是物件無鮮，是我的體質出問題，才會對有殼的海產過敏，食藥仔注射就會好，毋過，後擺對像干貝，蠘仔，蟳仔，毛蟹這款有殼的海產，一定愛噤喙，袂使鐵齒喔。毋過，枵鬼囡仔就是枵鬼囡仔，噤一段時間了後，我閣偷夾一尾蝦仔想欲試看覓咧，用肚臍想嘛知，連哺都猶未哺著咧，才沐著喙脣爾，又閣起凊瘼，舊症頭又閣夯起來矣！

平平是阿母生的，按怎阿兄大喙大喙食海產攏無代誌，啊我就愛帶這个病母？我感覺足無公平的，毋過，翻頭閣想著醫生的交代，佮阿母為我走傱的辛苦，鼻仔摸咧，我共家己講：橫直無食海產，嘛袂減一塊肉啦。

有一工我讀著一段話，意思是講：海湧因為有岩石的阻擋，才會愈衝愈懸，咱人就是愛有挑戰，才會愈來愈儼硬！著啊！上帝關一扇門，嘛會開一扇窗！換一个角度想了後，我袂閣哀哀雜雜矣，我接受家己的過敏體質，我欲佮伊做永遠的朋友，人講跋一倒，抾著一隻金雞母，閣真正有影呢！

我的演說就講到遮，感謝逐家。